სნეკვი

სნეკვი — ისტორიული სოფელი შიდა ქართლში, ამჟამად რუსეთის ფედერაციის მიერ ოკუპირებული ერედვის მუნიციპალიტეტის ტერიტორიაზე, პატარა ლიახვის ხეობაში.

სნეკვი და სნეკვისხევი იხსენიება ვახუშტი ბატონიშვილის თხზულებაში „აღწერა სამეფოსა საქართველოსა“ (XVIII საუკუნე). სნეკვი იხსენიება იოანე ბატონიშვილის „ქართლ-კახეთის აღწერაში“ (XVIII საუკუნის მიწურული) ქსნის საერისთავოს გვერდისძირის სოფლებს შორის.ბაგრატიონი იოანე, ქართლ-კახეთის აღწერა (ტექსტი გამოსაცემად მოამზადეს თინა ენუქიძემ და გურამ ბედოშვილმა), თბ, 1986. — გვ. 42. 1801–1922 წლებში შედიოდა გორის მაზრის მერეთის სასოფლო საზოგადოებაში. 1922 წელს გადაეცა საბჭოთა ხელისუფლების მიერ შექმნილ სამხრეთ ოსეთის ავტონომიური ოლქს. საბჭოთა პერიოდში ერთხანს არსებობდა ზემო სნეკვი და ქვემო სნეკვი. 1989 წლისთვის მუდმივი მოსახლეობა იყო მხოლოდ ზემო სნეკვში. 

ზემო სნეკვის განაპირას, სოფლის სასაფლაოზე, ნუკრიაანთ უბანში შემორჩენილია IX-X საუკუნის დასაწყისის ქართული ხუროთმოძღვრების ძეგლი, წმინდა გიორგის დარბაზული ეკლესია. ეკლესია ნაშენია ყორით, შირიმისა და წითელი ქვით. გეგმით სწორკუთხა ნაგებობას აღმოსავლეთით ნახევარწრიული აფსიდა აქვს. დასავლეთის კედელში, შესასვლელის ორივე მხარეს, თითო მაღალი ნიშია. კამარის საბჯენი თაღები პილასტრებზეა დაყრდნობილი. სამხრეთის კარის თავზე ჩაღრმავებული ტიმპანია, ხოლო აღმოსავლეთის ფასადზე, სარკმლის თავზე, — ბოლოებგაშლილი ჯვრის რელიეფური გამოსახულება. სოფლის ჩრდილო-დასავლეთით 1 კმ-ზე არის აგრეთვე შუა საუკუნეების ღვთისმშობლის („ყველაწმინდის“) დარბაზული ეკლესიის ნანგრევები, სამხრეთ-აღმოსავლეთით 1 კმ-ზე გაბუაანთ უბანში — კიდევ ერთი მცირე ზომის ნაეკლესიარი. ყოფილი სოფ. ქვემო სნეკვის ტერიტორიაზე, ტყეში, შემორჩენილია ზურგიანი კოშკის ნანგრევები. 

ლიტერატურა

 დადიანიძე ც. (რედაქტორი)პატარა და დიდი ლიახვის ხეობების არქიტექტურული მემკვიდრეობა: ცხინვალის რაიონი: 1981-1983 წლების ექსპედიციის მასალები, ტ. I, თბ., 2002. — გვ. 99-102, 194-195.
სქოლიო

კატეგორია:ერედვის მუნიციპალიტეტის ტაძრები
კატეგორია:წმინდა გიორგის სახელობის ეკლესიები
კატეგორია:ერედვის მუნიციპალიტეტის ისტორიული სოფლები
კატეგორია:IX საუკუნის ეკლესიები